S-243/2006

Mál þetta, sem dómtekið var 11. september sl., hefur lögreglustjórinn á Akureyri höfðað hér fyrir Héraðsdómi Norðurlands eystra með tveimur ákæruskjölum á hendur X.

Í ákæruskjali útgefnu þann 17. ágúst 2006 er ákærða gefið að sök

„fíkniefnalagabrot, með því að hafa aðfararnótt laugardagsins 6. maí 2006, verið með í vörslum sínum 1,01 gramm af hassi, þegar lögreglan hafði afskipti af honum á skemmtistaðnum Kaffi Amour að Ráðhústorgi 1.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 1,01 grammi af hassi, sem lögreglan lagði hald á og tilgreint er í efnaskrá nr. 9.108, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Í ákæruskjali útgefnu 25. ágúst 2006 er ákærða höfðað mál á hendur ákærða

„fyrir fíkniefnalagabrot, með því að hafa sunnudaginn 2. júlí 2006, verið með í vörslum sínum 0,82 grömm af tóbaksblönduðu hassi á heimili sínu að [...].

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr. 82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til að sæta upptöku á 0,82 grömmum af hassi, sem lögreglan lagði hald á og tilgreint er í efnaskrá nr. 9.655, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Ákærði kom fyrir dóminn við þingfestingu málsins þann 11. september sl. og viðurkenndi brot sín eins og þeim er í ákærum lýst. Er játning hans í samræmi við gögn málsins og þykja brot hans því nægjanlega sönnuð og varða við tilgreind lagaákvæði í ákæruskjali. Að framangreindu virtu þykja vera efni til að leggja dóm á málið á grundvelli 125. gr. laga nr. 19/1991.

Samkvæmt vottorði sakaskrár ríkisins hefur ákærði frá árinu 1976 hlotið nokkra refsidóma. Þann 10. febrúar 2005 var ákærði dæmdur í 3 mánaða fangelsi skilorðsbundið til 3 ára fyrir þjófnað, umferðarlagabrot og fíkniefnalagabrot. Var honum þá einnig gert að greiða sekt að fjárhæð 70.000- krónur og sæta sviptingu ökuréttar í 4 mánuði frá uppsögu dómsins. Þann 9. september 2005 var hann dæmdur til greiðslu sektar fyrir brot á umferðarlögum, vopnalögum og fíkniefnalöggjöfinni, en þar var um að ræða hegningarauka við dóminn frá 10. febrúar 2005. Var ákærði þá jafnframt sviptur ökurétti. Með brotum þeim sem ákærði er nú dæmdur fyrir hefur hann rofið skilorð dómsins frá 10. febrúar 2005. Með vísan til 60. gr. almennra hegningarlaga nr. 19/1940, sbr. 7. gr. laga nr. 22/1955 og 7. gr. laga nr. 24/1999 þykir þó mega láta skilorðsdóminn haldast og dæma refsingu sér í lagi fyrir þau brot sem hér um ræðir. Þykir refsing hans nú hæfilega ákveðin kr. 70.000- í sekt til ríkissjóðs og komi 6 daga fangelsi í stað sektarinnar verði hún eigi greidd innan 4 vikna.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali, ber að gera upptæk fíkniefni, svo sem í dómsorði greinir.

Ekki liggja fyrir gögn um sakarkostnað í málinu.

Dóm þennan kveður upp F-kk-nf Ó-kk-nf dómstjóri.

D Ó M S O R Ð :

Ákærði X greiði kr. 70.000- í sekt til ríkissjóðs og komi 6 daga fangelsi í stað sektarinnar verði hún eigi greidd innan 4 vikna.

Ákærði sæti upptöku á 1,01 grammi af hassi og 0,82 grömmum af tóbaksblönduðu hassi, samkvæmt efnaskrám lögreglu nr. 9.108 og 9.655.